

Novo druženje u okviru programa “Održive karijere u Srbiji - odgovorni građani 21. veka” biće posvećeno karijerama u oblasti cirkularne ekonomije.

Naši gosti - panelisti su:

* **Marija Dedić, urednica portala Centra za promociju cirkularne ekonomije**. Marija je diplomirala na Fakultetu političkih nauka na studijama novinarstva i Master studijama Ekološke politike. Ekolog i novinar sa dugogodišnjim iskustvom rada u štampanim, digitalnim medijima i video produkciji.
* **Milan Veselinov, izvršni direktor Centra za cirkularnu ekonomiju**, profesionalno se bavi cirkularnom ekonomijom sa ciljem da odgovornim firmama pomogne u tranziciji ka dobrom poslovanju. Završio je Master studije Inudstrijske ekologije na zajedničkom programu Holandskog Tehničkog Univerziteta Delft, Univerziteta Lajden, Švedskog Tehničkog Univerziteta Chalmers i Austrijskog Univerziteta Karl Franzens u Gracu.

Sa našim panelistima razgovaraćemo o tome šta je i zašto je važna cirkularna ekonomija, kako neko tokom studija ili po završetku fakulteta može steći radno iskustvo u oblasti cirkularne ekonomije, kao i koja su znanja i veštine potrebne da bi se neko bavio tom oblašću,  kakav su karijerni put prošli Marija i Milan i šta im je najviše pomoglo da stignu do tačke na kojoj su sada.

Prijavite se, postavite pitanja za paneliste. Prijava je dostupna [ovde](http://skr.rs/PSR)

Link ka događaju možete očekivati dva časa pre početka.

Vidimo se **u sredu 11. novembra u 12h**, do tada obezbedite udobno okruženje i dobar internet.

Program “Održive karijere u Srbiji - odgovorni građani 21. veka” Univerzitetskog centra za razvoj karijere i savetovanje studenata je zamišljen kao onlajn serijal panel diskusija sa profesionalcima - alumnijima Univerziteta u Beogradu, koji su svoje karijere razvili na poslovima koji u većoj ili manjoj meri doprinose principima održivog razvoja. Susretima sa profesionalcima koji su izgradili “održive” karijere želimo da studentima i onima koji su diplomirali ukažemo na značajne informacije, neophodne veštine i znanja koje mogu pomoći da izgrade put ka odabranoj karijeri.